El professorat del col·legi Joan XXIII realitza una nova mobilitat Erasmus en Parma
2025-07-24

Lourdes Clemente i Francisca Fariñes, professores del Departament de Cicles Formatius d’Administració i Finances del col·legi Joan XXIII, han realitzat durant el mes de maig una mobilitat a Parma (Itàlia), dins dels programes europeus ERASMUS+.

Totes dues professores han assistit a diferents classes, compartint explicacions i experiències docents amb el professorat de comptabilitat, economia i finances, un Job shadowing en el ITE Gian Battista Bodoni.

L’intercanvi d’opinions amb els professors italians, tal com han assenyalat des del centre burjassoter, “ha sigut molt interessant, observant les diferències i semblances que hi ha entre les programacions de continguts entre els dos sistemes educatius”. Durant l’estada,  les docents també han visitat empreses de la província de Parma, podent conéixer així el teixit empresarial de la zona i establir contactes que poden donar la possibilitat de signar convenis de col·laboració amb empreses italianes perquè, en un futur, tant l’alumnat com el professorat de Cicles Formatius de Grau Superior d’Administració i Finances puguen continuar realitzant mobilitats ERASMUS+.

Aquesta estada fa possible que tant el centre burjassoter com la població de Burjassot estiguen presents en activitats educatives a nivell europeu.